**Nagykanizsa Megyei Jogú Város Önkormányzata Közgyűlésének**

**14/2023. (V. 02.) önkormányzati rendelete**

**Nagykanizsa Megyei Jogú Város településfejlesztésével, településrendezésével és településképi eljárásaival összefüggő partnerségi egyeztetés szabályairól**

Nagykanizsa Megyei Jogú Város Önkormányzatának Közgyűlése a településkép védelméről szóló 2016. évi LXXIV. törvény 12. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, és a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 75. §-ában meghatározott feladatkörében eljárva a következőket rendeli el:

**1. Általános rendelkezés**

**1. §**

A Nagykanizsa Megyei Jogú Város

*a)* településfejlesztési tervének,

*b)* településrendezési tervének,

*c)* településképi arculati kézikönyvének és

*d)* településképi rendeletének

(a továbbiakban együtt: településterv, kézikönyv és településképi rendelet) készítése, vagy azok módosítása széleskörű egyeztetés keretén belül a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: Eljr.) és e rendelet szerinti partnerségi egyeztetés szabályai szerint történik.

**2. A partnerek köre**

**2. §**

E rendelet alkalmazásában partnerek:

*a)* Nagykanizsán lakóhellyel vagy tartózkodási hellyel, illetve ingatlantulajdonnal rendelkező természetes személyek,

*b)* Nagykanizsán bejegyzett vagy az adott településfejlesztéssel érintett érdekképviseleti, civil és gazdálkodó szervezetek,

*c)* Nagykanizsán jogi személyiséggel rendelkező vallási közösségek.

**3. A partnerek tájékoztatásának módja és eszközei**

**3. §**

(1) Nagykanizsa Megyei Jogú Város Polgármestere (a továbbiakban: Polgármester) a településterv, kézikönyv és településképi rendelet

*a)* készítésének megkezdésekor javaslattételre és

*b)* készítése vagy módosítása tervezetének kidolgozása után a tervezet tartalmáról tájékoztatásra és véleményezésre

felhívást tesz közzé hirdetményi úton.

(2) A hirdetményt Nagykanizsa Megyei Jogú Város honlapján, a Nagykanizsa Megyei Jogú Város hetilapjában és Nagykanizsa Megyei Jogú Város Polgármesteri Hivatalában található hirdetőfelületen közzé kell tenni.

(3) A Polgármester a minél szélesebb körű társadalmi részvétel érdekében egyéb fórumokat, eszközöket is használhat.

(4) A felhívás tartalmazza az értelmezéshez szükséges részletezettségű és szükség esetén alátámasztó munkarészeket tartalmazó tájékoztató dokumentációt, továbbá minden esetben tartalmazza a véleményezési határidőket.

(5) A partnerek tájékoztatási módja a helyi partnerségi egyeztetési eljárás során általános eljárásban lefolytatott településterv, kézikönyv és településképi rendelet készítése és módosítása esetén további lakossági fórum megtartásával egészül ki, melynek tárgyáról, helyéről és időpontjáról a fórum idejét megelőző 8 nappal korábban kell értesíteni a partnereket a helyben szokásos módon.

**4. A partnerek által a tervezetre adott vélemények megadásának módja és határideje, továbbá azok nyilvántartásának módja**

**4. §**

(1) A megküldött észrevételben, véleményben meg kell jelölni az egyeztetési eljárás tárgyát, a partner nevét, képviselőjét, továbbá postai és e-mail címét.

(2) A partnerségi egyeztetés során érkezett észrevételeket – amennyiben megfelelnek az Eljr. 65. § (2)-(4) bekezdésében foglaltaknak – a Polgármester feltölti az E-TÉR által biztosított digitális egyeztetőfelületre.

**5. §**

(1) A Közgyűlés dönt a beérkezett észrevételek, vélemények, javaslatok elfogadásáról, vagy el nem fogadásáról.

(2) A beérkező javaslatokat, véleményeket a Polgármester a településterv, kézikönyv és településképi rendelet ügyiratához csatolja, egyben megküldi a településterv, kézikönyv és településképi rendelet készítésével megbízott tervezőnek, aki azokat szakmailag megvizsgálja. A tervező szakmai indokolásával javaslatot készít a Közgyűlés részére.

(3) A beérkezett vélemények dokumentálása, nyilvántartása, valamint az el nem fogadott javaslatok indokolása, azok dokumentálása és nyilvántartása az államigazgatási véleményekre vonatkozó, az Eljr-ben rögzített szabályok szerint történik.

**5. A helyi partnerségi egyeztetés lezárása**

**6. §**

(1) Az el nem fogadott véleményeket, valamint azok indoklását a Polgármester összesíti és a településterv, kézikönyv és településképi rendelet ügyiratához csatolja.

(2) Az el nem fogadott javaslatok, vélemények indokolását a Polgármester a véleményezőnek megküldi.

**7. §**

A településtervet, kézikönyvet és településképi rendeletet a Polgármester Nagykanizsa Megyei Jogú Város honlapján közzéteszi továbbá értesíti a partnereket a dokumentumok elfogadásáról.

**6. Záró rendelkezések**

**8. §**

Hatályát veszti a Nagykanizsa Megyei Jogú Város településfejlesztésével, településrendezésével és településképi eljárásaival összefüggő partnerségi egyeztetés szabályairól szóló 11/2017. (II.27.) önkormányzati rendelet.

**9. §**

Ez a rendelet a kihirdetését követő napon lép hatályba.

Nagykanizsa, 2023. április 27.

**Dr. Gyergyák Krisztina Balogh László**

**jegyző polgármester**

A kihirdetés napja: 2023. május 02.

**Dr. Gyergyák Krisztina**

**jegyző**